રાજ્યમાં મહાનગરપાલિકા અને પંચાયતોમાં પદાધિકારીઓની નિમણૂકોનો દોર ખત્મ થતાની સાથે જ ભાજપે લોકસભાની ચૂંટણીની તૈયારીઓ શરૃ કરી દીધી છે. ગુજરાતની તમામ ર૬ બેઠકો હાલ ભાજપ પાસે છે. તે જાળવી રાખવા માટેનો રોડ મેપ તૈયાર કરવા બે દિવસની ચિંતન શિબિર અમદાવાદ છારોડી ગુરુકુલ ખાતે યોજાઈ હતી. રાષ્ટ્રીય અધ્યક્ષ અમિત શાહે પણ આ બેઠકના એક સત્રમાં હાજરી આપી હતી. આ બેઠકમાં વિસ્તારની તમામ બેઠકોના રાજકીય ગણિતની ચર્ચાઓ થઈ હતી. ગુજરાતના વરિષ્ઠ આગેવાનો, પ્રભારી મળી આશરે ૩પ જેટલા નેતાઓ આ બેઠકમાં હાજર રહ્યા હતા. ભાજપના વરિષ્ઠ નેતાઓમાં લોકસભાની ચૂંટણીને લઈને બેઠકો વાઇઝ આકલન કરવાનો દોર શરૃ થઈ ગયો છે. આગામી લોકસભાની ચૂંટણીમાં ભાજપ માટે રાજ્યની ર૬ બેઠકો જાળવી રાખવાનો એક પડકાર છે ત્યારે આ પડકારને પહોંચી વળવા માટે ભાજપની નેતાગીરીએ તૈયારીઓ શરૃ કરી દીધી છે. કેટલીક બેઠકોના ઉમેદવારો બદલશે તે અંગેની ચર્ચાઓ પણ ભાજપમાં શરૃ થઈ ગઈ છે. ભાજપ આઠથી દસ બેઠકોના ઉમેદવાર બદલવાની તૈયારી કરે છે ત્યારે નવા ઉમેદવારો કોણ હશે તેની અટકળો પણ કેસરિયા કેમ્પમાં તેજ બની રહી છે. ભાજપ પક્ષ ધીરે-ધીરે લોકસભાની ચૂંટણીના મોડમાં આવી રહ્યો છે.